গল্প_ শৈলীর কালো মেঘ এখন অনেক রাত। ড্রইংরুমের বড় জানালার ওপাশে নীচের নিথর শহরের ওপরে মরাটে জোছনা ছড়িয়ে আছে। কে জানে লোডশেডিংয়ের রাতের ভৌতিক আকাশে বিশাল কোনও বাদূড় উড়ছিল কি না । এসব দৃশ্য দেখার জন্য কৌতূহলী কোনও মানুষ আর নেই। এত রাতেও সবার চোখ টিভির দিকে। ড্রইংরুমের টিভিটা অন করা ছিল। অবশ্য শব্দ অনেক কমিয়ে । আলো নিভিয়ে সোফার ওপর হেলান দিয়ে বসেছিল আহসান । পা দুটো সামনের টেবিলের ওপর তোলা। খালি গা। কেবল পাজামা পরে আছে; ডান হাতে রিমোট, বাঁ হাতে জলন্ত সিগারেট। পাশেই সোফার ওপর অ্যাশট্রে। এলোমেলো চ্যানেল চেঞ্জ করছিল আহসান। মনিটরের নানা রকম আলো ছিটকে পড়ছিল অন্ধকার ড্রইংরুমে । এই ফ্ল্যাটে নিজস্ব জেনারেটর আছে। নইলে এতক্ষণে কয়েকবার কারেন্ট যেত। আহসান ঠিক টিভি দেখছিল না। ঘুম আসছিল না বলেই বেডরুম থেকে উঠে এসে ড্রইংরুমে বসে আছে। আজকাল প্রায়ই এরকম হচ্ছে। ডাক্তার অবশ্য সিডেটিভ দিয়েছেন। ওসব খেলে কাল সকালে মাথা ভারী হয়ে থাকবে। অফিসের কাজে গন্ডগোল হয়ে যাবে। ব্যাংকের কাজ বড় জটিল। পাশে ঘরে শৈলী আর মাজেদা ঘুমিয়ে আছে। আজ ফারিয়ার জন্মদিন ছিল। ফারিয়ারা পাশের ফ্ল্যাটে থাকে। ওরা দাওয়াত দিয়েছিল। আহসানকেও ইনভাইট করেছিল; অফিস থেকে আজ আটটার মধ্যেই ফিরেছে। তার আগে দুপুরের দিকে ফারিয়ার জন্য গিফট কিনতে গেল ইস্টার্ন প্লাজায়। ক্লাস এইটে উঠেছে ফারিয়া। হলুদ রঙের স্যামসুঙ করবি কিনল। টাচস্ক্রিন। ফারিয়াদের ফ্ল্যাট থেকে খাওয়াদাওয়া সেরে ফিরতে ফিরতে এগারোটা বাজল। শৈলী ও মাজেদা ঘুমিয়ে পড়লেও আহসান বরাবরের মতোই নির্ঘূম। হঠাৎই একটা চ্যানেলে চোখ আটকে গেল ; ফ্রেঞ্চ চ্যানেল বলে মনে হল। সংবাদ চলছে। সংবাদপাঠিকার সঙ্গে জেসমিন-এর মুখের অদ্ভুত মিল রয়েছে। আহসান দীর্ঘনিঃশ্বাস ফেলে। জেসমিন ওর দীর্ঘনিঃশ্বাসের কারণ হলেও নাদিয়ার সৌভাগ্যের কারণ হয়ে দাঁড়িয়েছে। ... কালও নাদিয়ার সঙ্গে গুলশানের বাসিল লিপে ডিনার করেছে আহসান। রাত প্রায় এগারোটার পর্যন্ত ওরা একসঙ্গে ছিল। নাদিয়া জামান। শ্যামলা মতন মিস্টি চেহারার কাঁধ অবধি ছাঁটা কোঁকড়া চুলের স্মার্ট এক মেয়ে। আর্কিটেক্ট । হায়াত অ্যান্ড অ্যাসোসিয়েটস এ চাকরি করে; ওরাই আহসানদের নতুন ব্যাংকের ডিজাইন করল। কনট্রাক্ট সাইন আপের দিন আহসানরা পার্টি দিয়েছিল লা ভিঞ্চিতে । সেই পার্টিতেই নাদিয়ার সঙ্গে পরিচয়। এই সব কর্পোরেট জগতের সবাই সবার হাঁড়ির খবর। আহসান যে একা, সেটা নিশ্চয়ই নাদিয়া জানত। নাদিয়াও একা। সিঙ্গাপুরে পড়ত নাদিয়া - তখনই নাকি ঝোঁকের বশে এক হ্যান্ডসাম সিরিয় যুবককে বিয়ে করে ফেলেছিল। নাদিয়ার সে বিয়ে টেকেনি। নাদিয়াও বিয়ের কথা ভাবছে। সিরিয়াসলিই ভাবছে। শৈলীর কথা ভেবে থমকে যায় আহসান । এ বছরই অক্টোবর মাসের ৩ তারিখে চার বছরে পা দেবে শৈলী । মায়ের মতোই শ্যামলা আর সুন্দর হয়েছে দেখতে। টকটক করে কথা বলে। বলে, বাবা, বাবা মাজেদা না ভীষণ দুষ্ট। ওকে বকে দাও তো। আহসান হাসে। মাজেদাও হাসে। মায়ের অবর্তমানে এই কিশোরী মেয়েটিই শৈলীর দেখাশোনা করছে। ভারি লক্ষ্মী মেয়ে মাজেদা। আহসান কে ‘মামা,’ ‘মামা’ বলে ডাকে। রান্নাবান্নার হাতও ভালো। ময়মনসিংহ বাড়ি। ওর বাবা মাসে মাসে এসে বেতন নিয়ে যায়। এবার এসে মাজেদার বিয়ের কথা বলল। আহসান হেসে উড়িয়ে দেয়। মাজেদাকে ছাড়া শৈলী থাকতে পারবে না। মাস ছয়েক হল জেসমিন এ সংসার ছেড়ে চলে গেছে । শৈলী এখন মা-শূন্য জীবনে অভ্যস্ত হয়ে গেছে। জেসমিন একটা প্রাইভেট ব্যাংকে চাকরি করত। সকাল সাতটার মধ্যে বেরিয়ে যেত। ফিরতে ফিরতে আটটা- ন’টা বাজত। শৈলী ওর মাকে শুক্র আর শনিবার ছাড়া কাছে পেত না। বাবাকেও। মাজেদাই ওর জগৎ। যে কারণে জেসমিন এর অনুপস্থিতি বড় হয়ে ওঠেনি। তা ছাড়া পাশের বাড়ির নাজমা ভাবীও মায়ের অভাব পূরণ করছেন। নাজমা ভাবীর স্বামী জহিরুল হক চট্টগ্রামের একটা বায়িং হাউজে চাকরি করেন। একটিই মেয়ে-ফারিয়া। মেয়ে ঢাকার ভালো স্কুলে পড়বে- এই কারণেই নাজমা ভাবী মেয়েকে নিয়ে ঢাকায় থাকেন। মাস ছয়েক আগে একদিন অফিস থেকে ফিরে জেসমিন কে না দেখে আহসান অবাক হয়ে গিয়েছিল। সাধারনত জেসমিন আগে ফেরে। ওর ব্যাংকটা কাছে। আহসান এর ব্যাংক দূরে। তাছাড়া রাস্তায় দীর্ঘ জ্যাম। দশটার মধ্যেও ফিরে এল না। আহসান এখানে ওখানে ফোন করল। জেসমিনের মোবাইল অফ ছিল। শৈলী কিছুক্ষন ‘মা’, ‘মা’ করল। মাজেদা ওকে খাইয়ে ঘুম পাড়িয়ে দিল। জেসমিন ম্যাসেজ পাঠাল দশটার কিছু পরে। ... আর ফিরবে না ...সবকিছুর ওপর ফেডআপ ... একজনকে পছন্দ করে ... টেলিফোনে পরিচয় ... শৈলীকে যেন দেখে। ইত্যাদি। আহসানের শরীর কাঁপছিল। জেসমিনের ফিরতে দেরি হচ্ছিল দেখে নাজমা ভাবী এসে বসেছিলেন। মুখচোখে গভীর উৎকন্ঠা। নাজমা ভাবী প্রশ্নটা করেই ফেলল আহসান,আপনি কিছু জানতেন না ভাবী? আশ্চর্য! আমি কী ভাবে জানব আপনার ওয়াইফ কার সঙ্গে কি করে না করে! ক্ষিপ্ত উত্তর এল। সরি। আশ্চর্য! আহসান দীর্ঘশ্বাস ফেলে। ব্যাংকের লোন নিয়ে নতুন এই ফ্ল্যাটটা কিনতে সমস্যা হয়নি । এক বছর হল উঠেছে। ফ্ল্যাটে ওঠার পর শৈলীর ৩ বছরের জন্মদিন করল। এর আগে ভাড়া থাকত মগবাজার। ফ্ল্যাটটা জেসমিনের নামেই কিনতে চেয়েছিল। জেসমিন রাজী হয়নি। তাহলে অনেক দিনের সম্পর্ক। আশ্চর্য! আহসান সিগারেটে টান দেয়। নাজমা ভাবী শৈলীকে বুকে টেনে নিয়েছেন। ফারিয়াও এসে সময় দেয়। কখনও বেড়াতে নিয়ে যায়। অফিসের চাপে বাজার করার সময় পায় না আহসান। এসবই নাজমা ভাবী সামলান। আহসান এখন বুঝতে পারে স্বামী দূরে থাকায় নাজমা ভাবী আহসানের আরও কাছাকাছি আসতে চায়। শরীরে টলটলে বিদ্যুৎ আর ধারালো মুখ চোখের ফরসা সুন্দরী মহিলা। আহসান খাবি খায়। জেসমিন চলে যাওয়ার পর সে শরীরের পূর্বেকার সেই আগুন আর টের পায় না। জেসমিন এর ওপর ক্রোধ টের পায়। এতে সে আরও শীতল হয়ে উঠতে থাকে। নাদিয়া এখনও টের পায়নি ... কালও নাদিয়া বাসিল লিপ-এর আবছা কোণে বসে বিয়ের কথা তুলল। একটা রাতও কি আমাদের মিস্ করা ঠিক? যেখানে পৃথিবীতে এত দুঃখ ... আর আমরা যখন দুজনেই সারভাইভ করেই গেছি। আমাদের দেখা হওয়াটাই কি সারভাইভ করা না? আহসান মাথা ঝাঁকায়। এও নাদিয়ার আরেকটি ক্ষণিক ঝোঁকের বশ নয় তো? নাদিয়ার কাঁধ পর্যন্ত ছাঁটা ঈষৎ লাল কোঁকড়া চুলগুলি কোনও স্থির বিশ্বাসের প্রতীক হতে পারে না। কিংবা ধরা যাক দু-বছর পর নাদিয়া দেশের বাইরে চলে গেল। ওর বিদেশি ডিগ্রি; বৃদ্ধ অন্ধ বাবার টানেই ঢাকা থাকে। ভদ্রলোক মি: সাদিক জামান একটি ইংরেজি দৈনিকের সম্পাদক ছিলেন। বাবার জন্যই হয়ত ইদানীং টিভির টকশোতে অংশ নিচ্ছে নাদিয়া। নাদিয়া আশ্বাস দিয়ে বলল, তুমি তোমার মেয়ের জন্য ভেব না। শৈলীকে আমি মায়ের আদর দিয়েই রাখব। এই কথাটা আহসান বিশ্বাস করে কি? কেননা, জেসমিন চলে যাওয়ার পর তার বিশ্বাসের জগৎটাই খান খান হয়ে ভেঙে পড়েছে। ... হয়তো বিয়ের পর রাগারাগি করে মাজেদা কে তাড়িয়ে দিল নাদিয়া... যা হবে শৈলীর জন্য বিরাট মানসিক আঘাত। তারপর ... তারপর ... ধরা যাক নাজমা ভাবী সম্বন্ধে এক বিশ্রী উক্তি করে বসল। নাজমা ভাবীর কাছাকাছি হলে ভিতরে টলটলে এক অনুভূতি হয় আহসানের। আহসানই যে একেবারে নিভে গেছে সেও তো সত্য নয়। কাল গাড়িতে পেট্রল মেশানো অন্ধকারে নাদিয়াকে কিস করল। তখন শরীরে কি মৃদু উত্তাপ ছড়ায় নি? আর নাদিয়া খুবই অ্যাগ্রেসিভ ... কাল নাদিয়াকে কিস করার সময় আবারও টের পেয়েছিল আহসান। কথাটা মনে হতেই হঠাৎই একটি মেয়ের শরীর দেখার জন্য অস্থির বোধ করে আহসান এবং রিমোট এর বাটন চেপে ধরে । টিভিতে ইনডিয়ান বেবি মিল্কের অ্যাড; মায়ের কোলে বাদামী চুলে কোমল শিশু। চিরকালীন ছবি। কি আশ্চর্য! জেসমিন কীভাবে মেয়েকে ছেড়ে যেতে পারল? মা হয়ে অবলীলায় আপন কন্যাকে ত্যাগ করল? করতে পারল? আহসানের ছেলেবেলা কেটেছে জামালপুর শহরে । ছোটবেলায় রেল দূর্ঘটনায় বাবা মারা গিয়েছিল। বিধবা মা অনেক কষ্ট করে খেয়ে না খেয়ে সন্তানদের মানুষ করেছেন। আর জেসমিন কীভাবে মেয়েকে ছেড়ে যেতে পারল? শৈলীর কথা কি মনে পড়ে না ওর? মেয়ের নাম তো ওই রেখেছিল। শৈলী হওয়ার আগে বলেছিল মেয়ে হবে দেখ। আমি স্বপ্নে দেখেছি ...স্বপ্নের কথা কি কখনও মিথ্যা হয়? না, স্বপ্নের কথা কখনও মিথ্যা হয় ... এসব কি মিথ্যা? কাল গাড়িতে নাদিয়াকে কিস করল। এও কি মিথ্যা? মায়া? স্বপ্ন? আজ রাতে ফারিয়ার জন্মদিনে তেমন কেউ আসেনি। ফারিয়া টাচস্ক্রিন স্যামসুঙ করবি গিফট পেয়ে খুব খুশি। পাশের ঘরে বসে ওটা দেখছিল। ওর সঙ্গে শৈলী আর মাজেদাও ছিল। নাজমা ভাবী বললেন, ভাই, আপনি চিকেন বিরিয়ানি পছন্দ করেন। আপনার জন্য চিকেন বিরিয়ানি করেছি। আহসান তার ভিতরে সেই টলটলে অনুভূতি টের পায়-যা ড্রইংরুমের বিরিয়ানির গন্ধের সঙ্গে মিশে যাচ্ছিল। খেতে বসে নাজমা ভাবী বিস্ফোরন ঘটালেন। বললেন, ভাই, আমরা এ মাসের শেষে চট্টগ্রাম চলে যাচ্ছি। আহসান তার বুকের ভিতরে পাড় ভাঙার শব্দ পায়। দূর থেকে ফারিয়ার বাবা কি কিছু টের পেল? তেমন কিছু তো হয়নি। কেবল না ভিতরে টলটলে এক অনুভূতি হয় । এই বার্তা কি চট্টগ্রামে পৌঁছে গেছে? আহসান অবাক হয়। নাজমা ভাবী বললেন, ফারিয়ার রেজাল্ট ভালো হচ্ছে না। ওর বাবা ওর ওপর বিরক্ত। মেয়েকে ওখানকার খাস্তগীরে ভর্তি করার কথা ভাবছে। বলে মুখ টিপে হেসে বলল, আসলে ফারিয়ার বাবা আমাকে ছেড়ে থাকতে পারছে না। আহসান কথা ঘুরিয়ে বলে, আপনাদের খুব মিস করব ভাবী। কন্ঠস্বরে বিষন্নতা। আরে, আপনি অত ভাবছেন কেন? ঢাকায় এলে তো আপনাদের এখানেই তো উঠব। আজ সন্ধ্যার পর থেকে ঢাকার আকাশে মেঘ জমেছিল। আহসান জানালার ওপাশে সেই মেঘের দিকে চেয়েছিল। তারপর কখন ওর মুখ ফস্কে বেরিয়ে পড়ে, কবে আসেন না আসেন। ঠিকই আসব, দেখবেন। আপনারাও যাবেন। আলমাস সিনেমাহলের কাছে বাসা। যাব। আরে আপনি খাচ্ছেন না কেন? রান্না ভালো হয়নি বুঝি? আরে কি বলেন-আপনার হাতের রান্না আবার খারাপ হয়? নাজমা ভাবী হাসলেন। বললেন, কয়েকদিন আগে টিভিতে একটা টকশোতে আপনার ওনাকে দেখলাম। ওহ্। আহসান জানে নাজমা ভাবী কার কথা বলছেন। নাদিয়াকে একবার নিয়ে এসেছিল।শৈলীকে দেখাতে । তখনই নাজমা ভাবীর সঙ্গে দেখা হয়েছিল নাদিয়ার। নাদিয়াও মাঝে মাঝে ‘সুন্দরী মহিলার’ কথা জিজ্ঞেস করে। নাজমা ভাবী বললেন, আসলে শৈলীর জন্যই আমার বেশি খারপ লাগছে। আহসান তীব্র ঝাঁকি খায়। মুহূর্তেই তার শরীর জমে যায়। নাজমা ভাবী ঠিক কি বোঝাতে চাইলেন? আহসান দীর্ঘনিঃশ্বাস ফেলে। শৈলী আরেকটা আশ্রয় হারাল। জীবনের এইসব বাঁক খুব হঠাৎই ঘটে যায়। কারও কিছু করার থাকে না। খুব শিগগির মাজেদার আশ্রয়ও শৈলী হারাতে যাচ্ছে। মাজেদার বাবা এসেছিল ক’দিন আগে। মাজেদার বিয়ে ঠিক বলল। এ মাসের শেষে এসে মেয়েকে নিয়ে যাবে মাজেদার বাবা। আসলে হয়তো এর পিছনে অন্য কারণ আছে। এ বাড়িতে কোনও ভদ্রমহিলা নেই কিংবা এখন গামেন্ট কারখানায় মজুরি বেশি। নাদিয়া কি তাহলে সত্যিই বউ হয়ে এ ফ্ল্যাটে আসছে? আহসান কেঁপে ওঠে। এই কি নাদিয়ার ভাগ্য? কিংবা শৈলীর নিয়তি? আহসান জানে নাদিয়া ইমপালসিভ । আরও কাজ পাবার জন্য হায়াত অ্যান্ড অ্যাসোসিয়েটস নাদিয়াকে ব্যাংকিং সেক্টরে ইমপ্লান্ট করেছে কি? হতে পারে। এ ধরনের বেশ্যাপনা তো করপোরেট জগতে হয়ই। এই বিয়েটা একেবারেই পলিটিকাল। হয়তো নাদিয়া স্পাইং করতে এসে মেন্টালি জড়িয়ে পড়েছে। কিংবা আহসানের ফিউচার ভালো। পঁয়ত্রিশেই ফ্ল্যাট-গাড়ির মালিক হয়েছে। কিংবা সুদর্শন আহসানের সবল সুঠাম শরীর। যে শরীরের ওপর নাদিয়ার, নাজমা ভাবীর এবং অফিসের আরও ক’জন কলিগের লোভার্ত চোখ । যে শরীরের ওপর ক্লান্ত হয়ে উঠেছিল জেসমিন । ভালোবাসার ছল করে বেছে নিয়েছে নতুন শরীর। জেসমিন এখন কেমন আছে? এই ছ মাসে কি নতুন শরীরের ওপর ওর ক্লান্তি জমেনি? ওকি ফিরে আসতে চায়? জেসমিন এখন কোথায়? ঢাকায়? না ঢাকার বাইরে? না দেশের বাইরে? যাক। নাদিয়ার সঙ্গে তার বিয়ে হলে শৈলীর জীবন এলোমেলো হয়ে যাওয়ার সম্ভাবনা আছে। এ রকম একটি বিষাদিত ভাবনা উকিঁ মারে আহসানের মনের গভীরে। তবে নাদিয়ার সঙ্গে তার বিয়ে হলেই যে শৈলীর জীবন এলোমেলো হয়ে যাবে-সে রকম নাও হতে পারে। তবে সম্ভাবনা আছে। এই সম্ভবনাটাই এখন তীক্ষ্ম ফলার মতো বিদ্ধ হয়ে আছে ওর বিপর্যস্ত শরীরে। কেবল অদৃশ্য রক্তপাত ঘটাচ্ছে। সত্যিই কি নাদিয়ার সঙ্গে তার বিয়ে হলে শৈলীর জীবন এলোমেলো হয়ে যাবে? হয়তো সে রকম নাও হতে পারে। ধরা যাক- নাদিয়া জামান প্লাস্টিকের তৈরি না। রং মাখানো না। ব্যাটারি-চালিত না। ওর অনুভূতি আছে। মায়া-মমতা আছে। নাদিয়া ওর সৎ মেয়েকে ভালোবাসতে পারবে ঠিকই। সবাই তো আর এক রকম না। এসব ভাবতে ভাবতেই এক সময় ঝিমুনি আসে । রিমোটের বাটন চেপে টিভি অফ করে দেয় ; তারপর অন্ধকারে বসে থাকে আরও কিছুক্ষণ ...তারপর উঠে দাঁড়িয়ে টলতে টলতে বেডরুমের দিকে যেতে থাকে এ শহরেরই এক শরবিদ্ধ পুরুষ ... সর্বশেষ এডিট : ১৪ ই আগস্ট, ২০১০ রাত ৯:১৭